ওয়েব ডেস্ক: এবার খাস কলকাতার বুকে আক্রান্ত প্রতিবাদী। মদ্যপদের মারে চোখে গুরুতর চোট পেয়েছেন তিনি। গড়ফার ১৬বি গার্ডেন রোড এলাকার ঘটনা। বাড়ির বাইরে দাঁড়িয়ে ছেলের ফেরার অপেক্ষা করছিলেন কল্যাণেশ্বর গাঙ্গুলি। সেসময় বাড়ির সামনে বসে মদ খাচ্ছিল কয়েকজন যুবক। সঙ্গে অকথ্য ভাষায় গালিগালাজ। অভিযোগ, প্রতিবাদ করতেই কল্যাণেশ্বর গাঙ্গুলির ওপর ঝাঁপিয়ে পড়ে তারা। রাস্তায় ফেলে চলে কিল, চড়, ঘুষি। ততক্ষণে চলে আসেন কল্যাণেশ্বর গাঙ্গুলির ছেলে বৈদ্যুতিন সংবাদমাধ্যমের কর্মী কৌস্তভ। বাবাকে মার খেতে দেখে এগিয়ে আসেন তিনি। মদ্যপরা রেয়াত করেনি তাঁকেও। অভিযুক্তরা শাসকদল ঘনিষ্ঠ ও সিন্ডিকেট ব্যবসার সঙ্গে যুক্ত বলে দাবি গাঙ্গুলি পরিবারের।